Beurtkrag: Eskom pas fase weer aan(Argieffoto: Johannes Plenio/pixabay) Beurtkrag sal Woensdag na fase 1 afgeskaal word nadat Eskom se noodreserwes Dinsdag herstel begin toon het. Fase 1-beurtkrag sal dus van Woensdag 05:00 tot Saterdag 05:00 toegepas word. Die kragvoorsiener sê in ’n verklaring dit is egter steeds nodig om beurtkrag toe te pas omdat die netwerk steeds onder geweldige druk verkeer. Eskom-spanne kon oor die afgelope twee dae kragopwekkingseenhede by onderskeidelik die Kusile-, Grootvlei-, Kriel- en Matla-kragstasie asook die Cahora Bassa-kraglyn aanskakel. Tegniese probleme word egter by die Medupi-, Arnot- en Komati-kragstasie ondervind en dit plaas verdere druk op die netwerk. Sowat 5 850 MW is tans op beplande instandhouding terwyl 13 443 MW se kapasiteit nie beskikbaar is nie weens vertragings en tegniese probleme. Dit beteken dat Eskom nie in die aanvraag kan voorsien nie. Eskom sê hy werk hard daaraan om die eenhede weer in diens te kry.